CELEX: C2006/074/41
Language: fi
Date: 2006-03-25 00:00:00
Title: Asia T-397/05: Kanne  3.11.2005  — ARCHI.M.E.D. — E.S v. Komissio

25.3.2006   
            
            
               FI
            
            
               Euroopan unionin virallinen lehti
            
            
               C 74/20
            
         Kanne 3.11.2005 — ARCHI.M.E.D. — E.S v. Komissio
   (Asia T-397/05)
   (2006/C 74/41)
   Oikeudenkäyntikieli: ranska
   Asianosaiset
   
      Kantaja: Architecture, Microclimat, Energies Douces — Europe et Sud SARL (ARCHI.M.E.D. — E.S) (Ganges, Ranska) (edustajat: asianajajat P.-P van Gehuchten, J. Sambon ja P. Reyniers)
   
      Vastaaja: Euroopan yhteisöjen komissio
   Kantaja vaatii, että ensimmäisen oikeusasteen tuomioistuin
   
               —
            
            
               toteaa, että komissio ei voinut irtisanoa 30.8.2005 tehtyä sopimusta
            
         
               —
            
            
               velvoittaa komission maksamaan 125 906 euron suuruisen summan korotettuna 12.2.2002 lähtien lasketulla laillisella viivästyskorolla
            
         
               —
            
            
               velvoittaa komission korvaamaan oikeudenkäyntikulut kokonaisuudessaan.
            
         Oikeudelliset perusteet ja pääasialliset perustelut
   Kantaja on osapuolena sopimuksessa BU 209-95, joka tehtiin komission kanssa tutkimusta ja teknologista kehittämistä koskevan muun kuin ydinenergian alan energia-alan erityisohjelman (1) puitteissa tehdyn tarjouskilpailun johdosta ja joka koskee Lyonissa sijaitsevan rakennuksen korjausrakentamista käyttämällä aurinko- ja bioilmastopohjaisia arkkitehtuurisia menetelmiä. Sopimukseen sisältyy oikeuspaikkalauseke, jonka mukaan sopimuksen pätevyyteen, soveltamiseen ja tulkintaan liittyvissä riidoissa yksinomainen toimivalta on yhteisöjen tuomioistuimilla.
   Sopimusvelvoitteita täyttäessään kantaja toimitti 12.12.2001 komissiolle hankkeen loppuraportin. Komissio kieltäytyi vastaanottamasta mainittua raporttia ja toimitti kantajalle 5.7.2002 ennakkomaksujen takaisinperintää koskevan päätöksen, jossa se kieltäytyi hyväksymästä eräitä kantajan raportissa ilmoittamia kuluja. Riitaan ei löydetty sopimusratkaisua osapuolten välisen kirjeenvaihdon, pidettyjen tapaamisten eikä sovittelijan osallistumisen avulla. Komissio toimitti kantajalle 30.8.2005 päivätyllä kirjatulla kirjeellä lopullisen takaisinperintää koskevan päätöksen, jota ennen se lähetti 23.8.2005 päivätyn laskun. Tämä päätös on nyt esillä olevan kanteen kohteena, jonka kantaja on esittänyt oikeuspaikkalausekkeen perusteella.
   Kanteessa vaaditaan pääpiirteissään komission velvoittamista suorittamaan 20 prosenttia siitä maksamatta olevasta tuen osasta, joka kantajalle on väitetysti maksettava sopimuksen BU 209-95 nojalla.
   Vaatimustensa tueksi kantaja väittää, että komission olisi tullut esittää kaikki riitautukset, jotka koskivat hankkeen toteuttamistapaa sopimusosapuolten toimesta, ennen ajankohtaa, jolloin raportti oli tarkoitus hyväksyä (kaksi kuukautta loppuraportin jättämispäivästä). Kantajan mukaan komission vaatimukset ovat vanhentuneita eikä se voi täten pitää itseään kantajan velkojana. Täten, koska komission vaatimukset ovat vanhentuneita, sen on suoritettava kantajalle maksamatta oleva osa siitä tuen, jonka se on esillä olevan sopimuksen nojalla sitoutunut maksamaan.
   
      (1)  Ohjelma luotiin 23.11.1994 tehdyllä neuvoston päätöksellä 94/806/EY, EYVL L 334, s. 87.